CELEX: 52020PC0257
Language: el
Date: 2020-06-22
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 216/2013 για την ηλεκτρονική δημοσίευση της Επίσημης Εφημερίδας της Ευρωπαϊκής Ένωσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.6.2020
            COM(2020) 257 final
            2020/0126(APP)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 216/2013 για την ηλεκτρονική δημοσίευση της Επίσημης Εφημερίδας της Ευρωπαϊκής Ένωσης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η Επίσημη Εφημερίδα της Ευρωπαϊκής Ένωσης δημοσιεύεται σε ηλεκτρονική μορφή σύμφωνα με τον κανονισμό (ΕΕ) αριθ. 216/2013 («κανονισμός»)
                  1
               . 
            
            
               Για να εξασφαλιστεί η αυθεντικότητα της Επίσημης Εφημερίδας, η εν λόγω ηλεκτρονική δημοσίευση πρέπει να φέρει αναγνωρισμένη ηλεκτρονική υπογραφή ή εγκεκριμένη ηλεκτρονική σφραγίδα σύμφωνα με τον κανονισμό (ΕΕ) αριθ. 910/2014
                  2
               .
            
            
               Η αυθεντικότητα, η ακεραιότητα και ο αναλλοίωτος χαρακτήρας της ηλεκτρονικής έκδοσης της Επίσημης Εφημερίδας μπορούν να εξασφαλιστούν με διάφορα οργανωτικά και τεχνικά μέσα τα οποία παρέχουν συγκρίσιμες εγγυήσεις ασφαλείας. Τα εν λόγω μέσα μπορούν να μεταβάλλονται με την πάροδο του χρόνου. Προκειμένου να αποφευχθεί η ανάγκη τροποποίησης του κανονισμού με κάθε νέα μέθοδο ή τεχνολογία ή μεταβολή τεχνικών λεπτομερειών, προτείνεται να αναδιατυπωθεί το κείμενο του κανονισμού με πιο γενικό τρόπο. Πηγή έμπνευσης αποτέλεσαν οι γαλλικοί και οι λουξεμβουργιανοί κανόνες που διέπουν τη δημοσίευση των αντίστοιχων εθνικών επίσημων εφημερίδων τους. Για λόγους διαφάνειας, το σύστημα που θεσπίζεται για να εξασφαλιστεί η αυθεντικότητα θα περιγράφεται στον δικτυακό τόπο EUR-Lex και θα δίνει στους πολίτες τη δυνατότητα να επαληθεύουν εύκολα την αυθεντικότητα της ηλεκτρονικής έκδοσης της Επίσημης Εφημερίδας.
            
            
               Παρά το γεγονός ότι η Επίσημη Εφημερίδα είναι καταρχήν αναλλοίωτη, προκύπτουν περιπτώσεις στις οποίες είναι αναγκαίο να αφαιρούνται ορισμένες πληροφορίες από την Επίσημη Εφημερίδα μετά τη δημοσίευσή της. Οι εν λόγω αφαιρέσεις πραγματοποιούνται κατ’ εφαρμογή της ενωσιακής νομοθεσίας για την προστασία των δεδομένων ή βάσει αποφάσεων του Δικαστηρίου της Ευρωπαϊκής Ένωσης, οι οποίες εκδίδονται σύμφωνα με τον κανονισμό διαδικασίας του
                  3
               . Για λόγους ασφάλειας δικαίου, αυτή η παρέμβαση στους κανόνες περί αυθεντικότητας θα πρέπει να ρυθμιστεί κανονιστικά. Η προτεινόμενη τροποποίηση δεν θα μεταβάλει την πρακτική σύμφωνα με την οποία η πρωτότυπη εκδοχή του τεύχους της Επίσημης Εφημερίδας την οποία αφορά η αφαίρεση δεν αλλοιώνεται κατά τη διαδικασία και φυλάσσεται στα αρχεία της Υπηρεσίας Εκδόσεων για απεριόριστο χρονικό διάστημα.
            
            
               Σύμφωνα με τον κανονισμό, μόνο η Επίσημη Εφημερίδα που δημοσιεύεται σε ηλεκτρονική μορφή είναι αυθεντική και παράγει νομικά αποτελέσματα. Υπάρχει μόνο μία εξαίρεση σε αυτόν τον κανόνα
                  4
               : οι περιπτώσεις στις οποίες δεν μπορεί να δημοσιευτεί η Επίσημη Εφημερίδα λόγω απρόβλεπτης και έκτακτης διαταραχής του πληροφορικού συστήματος της Υπηρεσίας Εκδόσεων. Σε αυτές τις περιπτώσεις, μόνο η έντυπη έκδοση της Επίσημης Εφημερίδας είναι αυθεντική και παράγει νομικά αποτελέσματα. Μόλις αποκατασταθεί η λειτουργία του πληροφορικού συστήματος της Υπηρεσίας Εκδόσεων, η ηλεκτρονική έκδοση που αντιστοιχεί στην έντυπη έκδοση καθίσταται διαθέσιμη για το κοινό στον δικτυακό τόπο EUR-Lex. Η ηλεκτρονική αυτή έκδοση έχει αποκλειστικά ενημερωτικό σκοπό. 
            
            
               Η Υπηρεσία Εκδόσεων θέτει σε εφαρμογή μέτρα έκτακτης ανάγκης, τα οποία ελαχιστοποιούν τον κίνδυνο να μην είναι δυνατή η δημοσίευση και η διάθεση της ηλεκτρονικής έκδοσης της Επίσημης Εφημερίδας στον δικτυακό τόπο EUR-Lex. Για τις εξαιρετικά απίθανες περιπτώσεις επέλευσης του κινδύνου παρά τη λήψη όλων των μέτρων, η προτιμητέα εφεδρική λύση είναι η ανάρτηση της Επίσημης Εφημερίδας στις εγκαταστάσεις της Υπηρεσίας Εκδόσεων σε έντυπη ή σε ηλεκτρονική μορφή (για παράδειγμα, αποθηκευμένη σε υπολογιστή εκτός δικτύου), ανάλογα με το ποια λύση είναι εφικτή σε μια συγκεκριμένη κατάσταση. Συνεπώς, ο κανονισμός θα πρέπει να τροποποιηθεί προς τον σκοπό αυτόν.
            
            
               Η εισαγωγή της αυθεντικής ηλεκτρονικής έκδοσης της Επίσημης Εφημερίδας έχει απλουστεύσει την πρόσβαση στο δίκαιο της ΕΕ και έχει αυξήσει την ασφάλεια δικαίου. Με βάση το ίδιο σκεπτικό, είναι προτιμότερο οι πολίτες να μπορούν να βασίζονται όσο το δυνατόν περισσότερο στην έκδοση της Επίσημης Εφημερίδας που διατίθεται στον δικτυακό τόπο EUR-Lex. Ως εκ τούτου, η ηλεκτρονική έκδοση που διατίθεται στο κοινό στον δικτυακό τόπο EUR-Lex κατόπιν διαταραχής των πληροφορικών συστημάτων προτείνεται να καθίσταται αυθεντική από τη στιγμή που είναι διαθέσιμη. Εν συνεχεία, η ασφάλεια δικαίου απαιτεί, από τη στιγμή εκείνη, η προγενέστερη (έντυπη ή ηλεκτρονική) έκδοση να μην θεωρείται πλέον αυθεντική.
            
            
               Τέλος, από την έναρξη ισχύος του κανονισμού, μόνο τρία τεύχη της Επίσημης Εφημερίδας έχουν δημοσιευτεί στην αυθεντική έντυπη έκδοση σύμφωνα με το άρθρο 3
                  5
               . Σύμφωνα με το σκεπτικό που εξηγείται ανωτέρω, και για να διασφαλιστεί η συνοχή, είναι σκόπιμο να αναγνωριστεί ο αυθεντικός χαρακτήρας και τα νομικά αποτελέσματα των αντίστοιχων ηλεκτρονικών εκδόσεων των εν λόγω εντύπων. Οι εκδόσεις αυτές βασίζονται στους ίδιους επαληθευμένους ως προς την αυθεντικότητά τους φακέλους όπως και οι έντυπες εκδόσεις και κατέστησαν διαθέσιμες για το κοινό στον δικτυακό τόπο EUR-Lex αμέσως μετά τη δημοσίευση των έντυπων εκδόσεων. Ως εκ τούτου, η ασφάλεια δικαίου δεν θα τεθεί εν αμφιβόλω από την προτεινόμενη εν προκειμένω διάταξη.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η προτεινόμενη τροποποίηση συμπληρώνει, όσον αφορά την επαλήθευση της αυθεντικότητας της Επίσημης Εφημερίδας, τη δυνατότητα —που παρέχεται με τον κανονισμό 910/2014 σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά— επαλήθευσης της αυθεντικότητας ενός εγγράφου με ηλεκτρονική υπογραφή ή σφραγίδα. Συμπληρώνει επίσης τους υφιστάμενους κανόνες της ΕΕ για την προστασία των δεδομένων προσωπικού χαρακτήρα.
               
            
            
               •Συνέπεια με άλλες πολιτικές της Ένωσης
            
            
               
                  ά.α.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση κανονισμού βασίζεται στο άρθρο 352 της ΣΛΕΕ. Αυτή είναι η νομική βάση του κανονισμού αριθ. 216/2013 και του τροποποιητικού του κανονισμού (ΕΕ) 2018/2056. Προτείνεται δεύτερη τροποποίηση του κανονισμού αριθ. 216/2013, η οποία θα πρέπει να έχει την ίδια νομική βάση.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               
                  ά.α.
               
            
            
               •Αναλογικότητα
            
            
               
                  Σκοπός της πρότασης είναι να απλουστευτεί η δημοσίευση της Επίσημης Εφημερίδας και η πρόσβαση των πολιτών σε αυτήν. Η πιο γενική διατύπωση της πρότασης θα καταστήσει δυνατή την επαλήθευση της αυθεντικότητας της Επίσημης Εφημερίδας με νέα τεχνολογικά μέσα, χωρίς την ανάγκη πρόσθετων τροποποιήσεων. Συμβιβάζει την υποχρέωση αφαίρεσης ορισμένων πληροφοριών από την Επίσημη Εφημερίδα με την αρχή του αναλλοίωτου χαρακτήρα και τεκμηριώνει την αυθεντικότητα των ηλεκτρονικών εκδόσεων που δημοσιεύονται κατόπιν διαταραχής των πληροφορικών συστημάτων. Για την επίτευξη αυτού του στόχου απαιτούνται οι προτεινόμενες τροποποιήσεις.
               
            
            
               •Επιλογή της νομικής πράξης
            
            
               
                  ά.α.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  ά.α.
               
            
            
               •Διαβουλεύσεις με τα ενδιαφερόμενα μέρη
            
            
               
                  Το σχέδιο πρότασης υποβλήθηκε στα θεσμικά όργανα στη συνεδρίαση της διοικούσας επιτροπής της Υπηρεσίας Εκδόσεων, που πραγματοποιήθηκε στις 18 Οκτωβρίου 2019, και στη συνεδρίαση της διοργανικής ομάδας Lex (GIL) στις 15 Οκτωβρίου 2019.
               
            
            
               •Συλλογή και χρήση εμπειρογνωσίας
            
            
               
                  ά.α.
               
            
            
               •Εκτίμηση επιπτώσεων
            
            
               
                  Δεδομένου ότι οι τροποποιήσεις είναι ήσσονος σημασίας, δεν υποβλήθηκαν σε εκτίμηση επιπτώσεων.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Η δημοσίευση της Επίσημης Εφημερίδας υπό όρους που εξασφαλίζουν την αυθεντικότητά της δεν επηρεάζει με κανέναν τρόπο τις τρέχουσες τεχνολογικές επιλογές. Η προτεινόμενη τροποποίηση προσθέτει σαφείς κανόνες, με τους οποίους συμβιβάζεται η απαίτηση για τον αναλλοίωτο χαρακτήρα της Επίσημης Εφημερίδας με τις υποχρεώσεις που απορρέουν από την ενωσιακή νομοθεσία σχετικά με την προστασία των δεδομένων προσωπικού χαρακτήρα ή από αποφάσεις του Δικαστηρίου της Ευρωπαϊκής Ένωσης για τη μη πρόσβαση του κοινού σε ορισμένες πληροφορίες. Η απλούστευση της πρόσβασης στην Επίσημη Εφημερίδα επιτυγχάνεται με την εξασφάλιση ότι, όταν είναι διαθέσιμη, μόνο η ηλεκτρονική έκδοση που διατίθεται στο κοινό στον δικτυακό τόπο EUR-Lex είναι αυθεντική και παράγει νομικά αποτελέσματα. Στην απλούστευση αυτή συμβάλλει επίσης η διάταξη η οποία αναγνωρίζει την αποκλειστική αυθεντικότητα των ηλεκτρονικών εκδόσεων των ελάχιστων αυθεντικών εντύπων της Επίσημης Εφημερίδας που δημοσιεύτηκαν μετά την έναρξη ισχύος του κανονισμού (ΕΕ) αριθ. 216/2013.
               
            
            
               •Θεμελιώδη δικαιώματα
            
            
               
                  ά.α.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις.
               
            
         
         
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η εφαρμογή προβλέπεται από την έναρξη ισχύος.
               
            
            
               •Επεξηγηματικά έγγραφα (για οδηγίες)
            
            
               
                  ά.α.
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  ά.α.
               
            
            
               2020/0126 (APP)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 216/2013 για την ηλεκτρονική δημοσίευση της Επίσημης Εφημερίδας της Ευρωπαϊκής Ένωσης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 352,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη την έγκριση του Ευρωπαϊκού Κοινοβουλίου,
            
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 216/2013 του Συμβουλίου(
                  6
               ) προβλέπει ότι η Επίσημη Εφημερίδα της Ευρωπαϊκής Ένωσης που δημοσιεύεται σε ηλεκτρονική μορφή («ηλεκτρονική έκδοση της Επίσημης Εφημερίδας») πρέπει να φέρει αναγνωρισμένη ηλεκτρονική υπογραφή ή εγκεκριμένη ηλεκτρονική σφραγίδα, όπως ορίζεται στον κανονισμό (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου(
                  7
               ). Ο κανονισμός (ΕΕ) αριθ. 216/2013 προβλέπει επίσης την υποχρέωση τα αναγνωρισμένα πιστοποιητικά για ηλεκτρονική υπογραφή ή ηλεκτρονική σφραγίδα και οι ανανεώσεις τους να δημοσιεύονται στον δικτυακό τόπο EUR-Lex, προκειμένου να επιτραπεί στο κοινό να επαληθεύει τον αυθεντικό χαρακτήρα της ηλεκτρονικής έκδοσης της Επίσημης Εφημερίδας.
            
            
               (2)Η αυθεντικότητα, η ακεραιότητα και ο αναλλοίωτος χαρακτήρας της ηλεκτρονικής έκδοσης της Επίσημης Εφημερίδας μπορούν να εξασφαλιστούν με ποικίλα τεχνικά μέσα, στον βαθμό που παρέχουν συγκρίσιμες εγγυήσεις με εκείνες που παρέχονται από την αναγνωρισμένη ηλεκτρονική υπογραφή ή την εγκεκριμένη ηλεκτρονική σφραγίδα, όπως ορίζεται στον κανονισμό (ΕΕ) αριθ. 910/2014, συμπεριλαμβανομένων των μελλοντικών καινοτόμων λύσεων και τεχνολογιών. Θα πρέπει να αποφεύγεται η ανάγκη τροποποίησης του κανονισμού (ΕΕ) αριθ. 216/2013 κάθε φορά που πρόκειται να χρησιμοποιηθεί νέα λύση ή τεχνολογία ή όταν μεταβάλλεται το νομικό πλαίσιο που τις διέπει.
            
         
         
            
               (3)Είναι αναγκαίο να θεσπιστούν σαφείς κανόνες, ώστε να συμβιβαστεί η απαίτηση για τον αναλλοίωτο χαρακτήρα της Επίσημης Εφημερίδας με τις υποχρεώσεις που απορρέουν από την ενωσιακή νομοθεσία σχετικά με την προστασία των δεδομένων προσωπικού χαρακτήρα ή από αποφάσεις του Δικαστηρίου της Ευρωπαϊκής Ένωσης για τη μη πρόσβαση του κοινού σε ορισμένες πληροφορίες.
            
            
               (4)Για λόγους ασφάλειας δικαίου, όταν σε εξαιρετικές περιπτώσεις δεν είναι δυνατή η δημοσίευση της Επίσημης Εφημερίδας στον δικτυακό τόπο EUR-Lex και η δημοσίευση πραγματοποιείται με άλλα μέσα, σε έντυπη ή ηλεκτρονική μορφή, είναι αναγκαίο να διασφαλιστεί ότι η ηλεκτρονική έκδοση που στη συνέχεια διατίθεται στο κοινό μέσω του δικτυακού τόπου EUR-Lex καθίσταται η μόνη αυθεντική και ότι παράγει νομικά αποτελέσματα.
            
            
               (5)Προκειμένου να παρασχεθεί το μέγιστο όφελος στους πολίτες όσον αφορά την ευκολία πρόσβασης στην Επίσημη Εφημερίδα, καθώς και για να εξασφαλιστεί ασφάλεια δικαίου, είναι επίσης σκόπιμο να αναγνωριστεί η αποκλειστική αυθεντικότητα της ηλεκτρονικής έκδοσης των ελάχιστων αυθεντικών εντύπων της Επίσημης Εφημερίδας που δημοσιεύτηκαν μετά την έναρξη ισχύος του κανονισμού (ΕΕ) αριθ. 216/2013.
            
            
               (6)Συνεπώς, ο κανονισμός (ΕΕ) αριθ. 216/2013 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) αριθ. 216/2013 τροποποιείται ως εξής:
            
            
               (1)Το άρθρο 2 τροποποιείται ως εξής:
            
            
               α)η παράγραφος 1 αντικαθίσταται από το ακόλουθο κείμενο:
            
            
               «1.
                     Η ηλεκτρονική έκδοση της Επίσημης Εφημερίδας δημοσιεύεται υπό τεχνικούς όρους που εξασφαλίζουν την αυθεντικότητα του περιεχομένου της.
            
            
               Το σύστημα που θεσπίζεται για να εξασφαλιστεί η αυθεντικότητα περιγράφεται στον δικτυακό τόπο EUR-Lex και επιτρέπει την εύκολη επαλήθευση της αυθεντικότητας της ηλεκτρονικής έκδοσης της Επίσημης Εφημερίδας.»·
            
            
               β)προστίθεται η ακόλουθη παράγραφος 4:
            
            
               «4.
                     Όταν ορισμένες πληροφορίες στην Επίσημη Εφημερίδα πρέπει να αφαιρεθούν μετά τη δημοσίευση δυνάμει απόφασης του Δικαστηρίου της Ευρωπαϊκής Ένωσης ή για λόγους προστασίας των δεδομένων προσωπικού χαρακτήρα σύμφωνα με την ενωσιακή νομοθεσία, δημοσιεύεται νέα εκδοχή της ηλεκτρονικής έκδοσης της εν λόγω Επίσημης Εφημερίδας, η οποία συνοδεύεται από σχετική ανακοίνωση. Η πρωτότυπη εκδοχή της ηλεκτρονικής έκδοσης της εν λόγω Επίσημης Εφημερίδας φυλάσσεται στα αρχεία της Υπηρεσίας Εκδόσεων για απεριόριστο χρονικό διάστημα.»·
            
            
               (2)το άρθρο 3 αντικαθίσταται από το ακόλουθο κείμενο:
            
            
               «Άρθρο 3
            
            
               1.
                     Όταν δεν είναι δυνατή η δημοσίευση της ηλεκτρονικής έκδοσης της Επίσημης Εφημερίδας στον δικτυακό τόπο EUR-Lex λόγω απρόβλεπτης και έκτακτης διαταραχής των σχετικών πληροφορικών συστημάτων, το τεύχος της εν λόγω Επίσημης Εφημερίδας αναρτάται σε έντυπη ή ηλεκτρονική μορφή στις εγκαταστάσεις της Υπηρεσίας Εκδόσεων. Η έκδοση αυτή είναι αυθεντική και παράγει νομικά αποτελέσματα.
            
            
               2.
                     Μόλις αποκατασταθεί η λειτουργία των πληροφορικών συστημάτων που αναφέρονται στην παράγραφο 1, η ηλεκτρονική έκδοση της Επίσημης Εφημερίδας η οποία αντιστοιχεί στην έκδοση που δημοσιεύτηκε σύμφωνα με την παράγραφο 1 καθίσταται διαθέσιμη στον δικτυακό τόπο EUR-Lex. Από τη στιγμή εκείνη θεωρείται η μόνη αυθεντική έκδοση και παράγει νομικά αποτελέσματα.
            
            
               3.
                     Οι ηλεκτρονικές εκδόσεις της Επίσημης Εφημερίδας που αντιστοιχούν στις αυθεντικές έντυπες εκδόσεις της Επίσημης Εφημερίδας οι οποίες δημοσιεύτηκαν μετά την 1η Ιουλίου 2013 θεωρούνται οι μόνες αυθεντικές εκδόσεις από την ημερομηνία έναρξης ισχύος του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Κανονισμός (ΕΕ) αριθ. 216/2013 του Συμβουλίου, της 7ης Μαρτίου 2013, για την ηλεκτρονική δημοσίευση της Επίσημης Εφημερίδας της Ευρωπαϊκής Ένωσης (ΕΕ L 69 της 13.3.2013, σ. 1).
               
               
                  
                     (2)
                  
                        Κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73).
               
               
                  
                     (3)
                  
                        Άρθρο 66 του κανονισμού διαδικασίας του Γενικού Δικαστηρίου και άρθρο 95 του κανονισμού διαδικασίας του Δικαστηρίου.
               
               
                  
                     (4)
                  
                        Άρθρο 3 του κανονισμού.
               
               
                  
                     (5)
                  
                        ΕΕ L 347 της 20ής Δεκεμβρίου 2013, ΕΕ L 221 της 25ης Ιουλίου 2014 και ΕΕ L 261I της 14ης Οκτωβρίου 2019.
               
               
                  
                     (6)
                  
                        Κανονισμός (ΕΕ) αριθ. 216/2013 του Συμβουλίου, της 7ης Μαρτίου 2013, για την ηλεκτρονική δημοσίευση της Επίσημης Εφημερίδας της Ευρωπαϊκής Ένωσης (ΕΕ L 69 της 13.3.2013, σ. 1).
               
               
                  
                     (7)
                  
                        Κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73).